**Ռոբերտ Էնկե** (գերմ.՝ Robert Enke,օգոստոսի 24, 1977(1977-08-24), Ենա, Gera District, Արևելյան Գերմանիա - նոյեմբերի 10, 2009(2009-11-10), Neustadt am Rübenberge, Հանովեր, Ստորին Սաքսոնիա, Գերմանիա), գերմանացի ֆուտբոլիստ, դարպասապահ։ Խաղացել է գերմանական Բունդեսլիգայի «Հանովեր 96» ակումբում։ Մինչ այդ խաղացել է Գերմանիայի և այլ երկրների շատ թիմերում։ Ազգային հավաքականի խաղացող էր։

2009 թվականի նոյեմբերի 10-ի երեկոյան Էնկեն ինքնասպան է եղել։ Մահվան պահին նա համարվում էր 2010 թվականի աշխարհի առաջնությունում Գերմանիայի հավաքականում հիմնական դարպասապահի դիրքի գլխավոր հավակնորդը։

Կենսագրություն
--------------

### Ակումբային կարիերա

Ռոբերտ Էնկեն ծնվել է 1977 թվականի օգոստոսի 24-ին Ենայում։ Այնտեղ էլ սկսել է մասնագիտորեն զբաղվել ֆուտբոլով։ «Կարլ Ցեյս Յենա» ակումբի սան է։ 18 տարեկանում նա մեծահասակների մակարդակով իր առաջին խաղն է անցկացրել «Կառլ Ցեյսի» կազմում՝ «Հանովեր 96»-ի դեմ խաղում։

1996/97 մրցաշրջանի մեկնարկից առաջ Էնկեն տեղափոխվել է «Բորուսիա»։ Ի սկզբանե ընդունվել է պատանեկան թիմ, որտեղ իրեն լավ է դրսևորել, որից հետո տեղափոխվել է հիմնական կազմ։ «Բորուսիայի» կազմում անցկացրել է 3 մրցաշրջան, մեկնարկային կազմում տեղ զբաղեցնելու համար պայքարել է Ուվե Կամպսի հետ, հրավիրվել է երկրի երիտասարդական հավաքական, որտեղ անցկացրել է 15 խաղ։

1998/99 մրցաշրջանի արդյունքներով՝ Բունդեսլիգայից «Բորուսիայի» դուրս մնալուց հետո Էնկեն զբաղվել է նոր ակումբի որոնումներով, ստացել է մի շարք առաջարկներ և արդյունքում պայմանագիր է կնքել պորտուգալական «Բենֆիկայի» հետ։ Այն ժամանակ «Բենֆիկայի» համար բարդ շրջան էր․ մարզիչներն արագ էին փոխվում, թիմն անկայուն էր խաղում, կային նաև ֆինանսական խնդիրներ։

2002 թվականին Էնկեն ազատ տրանսֆերով տեղափոխվել է «Բարսելոնա»։ Կատալոնական ակումբում 2002/03 մրցաշրջանում անցկացրել է ընդամենը չորս պաշտոնական խաղ (մեկը՝ Լա Լիգայում, մեկը՝ Ֆուտբոլի Իսպանիայի գավաթում, երկուսը՝ ՈՒԵՖԱ Չեմպիոնների Լիգաում)՝ լինելով Ռոբերտո Բոնանոյից և Վիկտոր Վալդեսից հետո երրորդ դարպասապահը։ Հաջորդ մրցաշրջանի սկզբում, երբ Լուի վան Գալը փոխարինել է Ֆրանկ Ռայկարդին, Էնկեն վարձավճարով տեղափոխվել է թուրքական «Ֆեներբահչե»։ Նույն գործարքի շրջանակներում հակառակ ուղղությամբ է մեկնել Ռյուշտյու Ռեչբերը։ Ստամբուլյան ակումբի կազմում Էնկեն ընդամենը մեկ հանդիպում է անցկացրել «Իստանբուլսպորի» դեմ (2003 թվականի օգոստոսի 10, հաշիվը՝ 0:3), որի ընթացքում «Ֆեներբահչեի» երկրպագուները, դժգոհ լինելով դարպասապահի անհաջող խաղից, նրա վրա տարբեր առարկաներ են նետել։ Դրանից հետո Էնկեն անմիջապես լքել է ակումբը։ 4,5 ամիս նա պաշտոնապես գրանցվել է «Բարսելոնայում», չի ընդգրկվել թիմի կազմում, իսկ 2004 թվականի հունվարին վարձակալության է տրվել «Տեներիֆե» ակումբին, որտեղ անցկացրել է 9 հանդիպում։

2004 թվականի հուլիսին Էնկեն ազատ գործակալի կարգավիճակով պայմանագիր է կնքել «Հանովերի» հետ, որտեղ խաղացել է մինչև կյանքի վերջ։ «Հանովերում» նրա ելույթների ժամանակ ակումբը, որպես կանոն, գտնվում էր աղյուսակի մեջտեղում։ Այդ ակումբում անցկացրած բոլոր տարիներին Էնկեն եղել է թիմի հիմնական դարպասապահն ու ավագը։ «Հանովերում» Էնկեն իրեն հաստատել է որպես հուսալի դարպասապահ և 2006 և 2009 թվականներին երկու անգամ ճանաչվել է Բունդեսլիգայի լավագույն դարպասապահ։ Իր վերջին հանդիպումը Էնկեն անցկացրել է 2009 թվականի նոյեմբերի 8-ին «Համբուրգի» հետ խաղում (2:2) մահվանից երկու օր առաջ։

### Ազգային հավաքական

2007-ի մարտին Էնկեն հրավեր է ստացել ազգային հավաքականի կազմում խաղալու (մինչ այդ նա մեկ անգամ կանչվել էր այնտեղ 1999 թվականի ամռանը՝ Կոնֆեդերացիաների գավաթի համար, որտեղ նա Յենս Լեմանի պահեստայինն էր և խաղադաշտ դուրս չի եկել)։ Նրա առաջին հանդիպումը Դանիայի հավաքականի դեմ ընկերական խաղն էր (0:1, 2007 թվականի մարտի 28)։ Այդ ժամանակ Օլիվեր Կանը հեռացել է հավաքականից, իսկ «բունդեսթիմի» առաջին դարպասապահը Լեմաննն էր, որը Կանի օրոք սովորաբար Օլիվերի ստվերում էր։ Ֆուտբոլի Եվրոպայի առաջնություն 2008-ում Էնկեն ընդգրկվել է հայտացուցակում, սակայն խաղադաշտ դուրս չի եկել, մրցաշարի բոլոր հանդիպումներն անցկացրել է փորձառու Լեմանը (երրորդ դարպասապահը երիտասարդ Ռենե Ադլերն էր), այդ մրցաշարում գերմանացիները երկրորդն էին՝ եզրափակչում զիջելով իսպանացիներին։ Ֆուտբոլի Եվրոպայի առաջնություն 2008-ը Լեմանի վերջին մրցաշարն էր հավաքականի կազմում, և դարպասում տեղի համար նրա հեռանալուց հետո պայքարում էին Էնկեն և Ադլերը, որոնք անցկացրել էին Ֆուտբոլի աշխարհի առաջնություն 2010-ի ընտրական խմբում։ Իսկ Էնկեն իր ելույթների ժամանակ Յոախիմ Լյովի գլխավորած Գերմանիայի հավաքականի կազմում անցկացրել է 8 հանդիպում։ Հավաքականի կազմում իր վերջին հանդիպումը Ռոբերտ Էնկեն անցկացրել է Ադրբեջանի ֆուտբոլի ազգային հավաքականի դեմ 2009 թվականի օգոստոսի 12-ին։

### Մահ

Մահացել է Նոյշտադտ ամ Ռյուբենբերգ քաղաքում 2009 թվականի նոյեմբերի 10-ին 32 տարեկան հասակում։ Տեղական ժամանակով ժամը 18:25-ին Էնկեն կանգնեցրել է մեքենան ռելսերից 10 մետր հեռավորության վրա և անցել ճանապարհի երկայնքով։ Մոտ 100 մետր այն կողմ նրան հարվածել է Համբուրգ-Բրեմեն Էքսպրեսը, գնացքն ընթացել Է 160 կմ/ժ արագությամբ։ Հայտնի է, որ Ռոբերտը հոգեբուժական օգնության համար դիմել էր դեռ 2003 թվականին, երբ չի կարողացել ամրապնդվել «Բարսելոնայի» հիմնական կազմում։ Այդ ժամանակից ի վեր նա մշտապես այցելել է հոգեբույժին՝ տառապելով դեպրեսիայից և աշխատանքը և ընտանիքը կորցնելու վախից։

Հիշատակ
-------

Էնկեի մահվան պատճառով Գերմանիայի ֆուտբոլային միությունը որոշում է կայացրել չեղարկել 2009 թվականի նոյեմբերի 14-ին նշանակված Չիլիի հավաքականի դեմ ընկերական հանդիպումը։

2011 թվականին Հաննովերում «ԱՎԴ Արենայի» հարևանությամբ գտնվող փողոցներից մեկը ստացել է Ռոբերտ Էնկեի անունը։

Ընտանիք
-------

Էնկեից մնացել են կինը՝ Թերեզան և որդեգրած դուստրը՝ Լեյլան, որին նրանք ընտանիք են վերցրել 2009 թվականի մայիսին։ Նրանց հարազատ դուստրը՝ Լարան, մահացել է 2006 թվականի սեպտեմբերին երկու տարեկան հասակում՝ սրտի բնածին արատի պատճառով։

Կոչումներ և նվաճումներ
----------------------

* Եվրոպայի փոխչեմպիոն՝ 2008
* Բունդեսլիգայի լավագույն դարպասապահ՝ 2005/06, 2008/09
* Պորտուգալիայի առաջնությունում 3-րդ տեղ՝ 1999-2000

Ծանոթագրություններ
------------------

1. 1 2 3
2. ↑
3. ↑
4. 1 2 3
5. 1 2  Transfermarkt.com(բազմ․) — 2000.
6. 1 2  Արգենտինական ֆուտբոլի տվյալների շտեմարան (իսպ.)
7. 1 2
8. ↑  «Germany Goalkeeper Robert Enke Dies Aged 32». Goal.com. 2009 թ․ նոյեմբերի 10. Վերցված է 2009 թ․ նոյեմբերի 11-ին.
9. ↑  «German soccer star Enke killed by train». CNN. 2009 թ․ նոյեմբերի 11. Վերցված է 2009 թ․ նոյեմբերի 11-ին.
10. ↑  У Роберта Энке была депрессия
11. ↑  «Энке наблюдался у психиатра с 2003 года». Արխիվացված է օրիգինալից 2010 թ․ հունվարի 22-ին. Վերցված է 2011 թ․ հունվարի 3-ին.
12. ↑  Именем Энке назвали улицу Ганновера(չաշխատող հղում)
 Чемпионат.ру, 17 января 2011
13. ↑  Вратарь со сложной судьбой Արխիվացված 27 Օգոստոսի 2010 թվականին.

Արտաքին հղումներ
----------------

* Официальный сайт(գերմ.)
* Պրոֆիլը *transfermarkt.com* կայքում(անգլ.)
* Վիճակագրությունը *National Football Teams* կայքում(անգլ.)

* «Он извинился за обман…» Что толкнуло на роковой шаг вратаря сборной Германии

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ռոբերտ Էնկե» հոդվածին։ |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | BDFA · BDFutbol · ESPNFC.com · eu-football.info (խաղացող) · FootballDatabase.eu · ForaDeJogo (խաղացող) · Fussballdaten.de · Kicker.de · L’Équipe · National Football Teams.com · Soccerway · playmarkerstats.com (խաղացող) · Transfermarkt (խաղացող) · worldfootball.net (խաղացող) · Գերմանական ֆուտբոլային միություն · ԹՖՖ (խաղացող) · ՖԻՖԱ · Internet Movie Database · WikiTree · Rodovid |
|  |
| Բառարաններ և հանրագիտարաններ | Munzinger |
|  |
| 

|  Չափորոշչային վերահսկողություն |
| --- |
|  |
| BNE: XX5273272 · GND: 139403965 · ISNI: 0000000072093286 · LCCN: no2011178429 · NDL: 001310189 · NLP: a0000003055437 · NTA: 337994609 · NUKAT: n2015076809 · VIAF: 101147643 · WorldCat VIAF: 101147643 |

 |

 |